Grupo intergobernamental sobre o cambio climático

O **Grupo intergobernamental sobre o cambio climático** (**GICC**), ou en inglés *Intergovernmental Panel on Climate Change* *(**IPCC***), é un equipo técnico e científico que investiga as causas e os efectos do cambio climático en todo o mundo. Trátase dun organismo internacional que depende das Nacións Unidas. Ten a sede na cidade de Xenebra, en Suíza.

Foi creado no ano 1988 pola Organización Meteorolóxica Mundial (OMM) e o Programa das Nacións Unidas para o medio ambiente (PNUMA) co fin de estudar e recoller a investigación sobre a evolución do cambio climático. Publica informes científicos que axudan as organizacións non gobernamentais e gobernos a definir as políticas medioambientais e a decidir que medidas tomar.

Foi galardoado en 2007 co Premio Nobel da Paz, compartido con Al Gore, «polos seus esfozos na obtención e difusión de informacións sobre os cambios climáticos provocados polos seres humanos e por poñer as bases para tomar as medidas necesarias para loitar contra estes».

## Publicacións 
Os informes de avaliación do Grupo intergobernamental sobre o cambio climático constan de varios volumes e proporcionan todo tipo de información científica, técnica e socioeconómica sobre as causas e efectos do cambio climático e as posibles medidas de resposta.

O **Primeiro informe de avaliación**do GICC publicouse no ano 1990. Nel confírmanse os elementos científicos que suscitan a preocupación sobre o cambio climático. Ao mesmo nivel, a Asemblea Xeral das Nacións Unidas decidiu preparar unha Convención marco sobre o cambio climático (CMCC), que entrou en vigor en marzo de 1994.

O **Segundo informe de avaliación**, de 1995, púxose ao dispor da Segunda Conferencia das partes na Convención marco sobre o cambio climático. Proporcionou material para as negociacións do Protocolo de Kyoto derivado desta convención. Consta de tres informes dos tres grupos de traballo e dunha síntese de información científica e técnica útil para a interpretación dos obxectivos da CMCC.

O **Terceiro informe de avaliación**, de 2001, consta tamén de cadanseu informe dos tres grupos de traballo e unha síntese en que se tratan diversas cuestións científicas e técnicas que poden usaarse para establecer políticas de cambio.

O **Cuarto informe de avaliación**. En novembro de 2003 o grupo aprobou en grandes liñas as achegas dos grupos de traballo ao Cuarto informe. Este informe completouse no ano 2007 e sinalou unha tendencia crecente nos eventos extremos observados nos últimos 50 anos. Considera probábel que as altas temperaturas, vagas de calor e fortes precipitacións continuarán a ser máis frecuentes no futuro, polo que nuns anos poderíase poñer en perigo o equilibrio climático da humanidade. 

En abril de 2008 os membros do 28º encontro do IPCC decidiron elaborar un **Quinto informe de avaliación**. En xullo de 2009 organizouse unha reunión exploratoria para determinar o alcance e o esquema deste informe. En outubro de 2009, na 31ª reunión do IPCC aprobáronse as grandes liñas resultantes para as contribucións dos tres grupos de traballlo do Quinto informe de avaliación. En setembro de 2013 o Grupo de traballo I publicou o *Resumo para responsables políticos* do seu informe relativo ás bases físicas do cambio climático. En xaneiro de 2014 publicouse o informe completo. O Grupo de traballo II publicou un informe sobre impactos, adaptación e vulnerabilidade o 31 de marzo de 2014. 

En abril de 2014 o Grupo de traballo III publicou o informe sobre mitigación do cambio climático. O Quinto informe de avaliación completouse cunha síntese que saíu en outubro de 2014.

O primeiro volume do **Sexto informe de avaliación** saíu en agosto de 2021.

## Notas 
## Véxase tamén 
### Outros artigos 
* Quecemento global
* Sostibilidade
* Pegada ecolóxica
* Enerxía renovable
* Protocolo de Kyoto
* Efecto invernadoiro
### Ligazóns externas 
*Sitio web